《题解生山水图》
宋代·刘宰

长江水水西南来，江北江南图画开。
君从何处得此景，锦帆似画长江回。
槎牙老树连荒岛，两两人家出林杪。
鸥飞欲下洲渚宽，云横不断关山杳。
图穷双屿金焦峙，仙宫缥缈浮寒水。
柂楼捩转吴波平，阊阖中天日月明。

作者简介：刘宰（1167—1240）字平国，号漫塘病叟，镇江金坛（今属江苏）人 。绍熙元年（1190）举进士。历任州县，有能声。寻告归。理宗立，以为籍田令。迁太常丞，知宁国府，皆辞不就。端平间，时相收召誉望略尽，不能举者仅宰与崔与之二人。隐居三十年，于书无所不读。既卒，朝廷嘉其节，谥文清。宰为文淳古质直，著有《漫塘文集》三十六卷，《四库总目》又作有语录，并传于世。